**Dôvodová správa**

**Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je najmä zníženie administratívnej náročnosti vypustením povinnosti predkladať výpis z registra pri podávaní žiadostí o poskytnutie podpory na operáciu integrovaná produkcia v ovocinárstve agroenvironmentálno - klimatického opatrenia pri pestovaní druhov ovocia uvedených v § 19 ods. 4 nariadenia vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka v znení neskorších predpisov (ďalej len „nariadenie vlády č. 75/2015 Z. z.“) a pri podávaní žiadostí o platbu na ekologické poľnohospodárstvo v ovocinárstve. Podľa § 16 ods. 4 písm. c) nariadenia vlády č. 75/2015 Z. z. je prílohou žiadosti o poskytnutie podpory na operáciu integrovaná produkcia v ovocinárstve podávanej Pôdohospodárskej platobnej agentúre (ďalej len „platobná agentúra“) aj výpis z registra ovocných sadov o registrácii žiadateľa v registri ovocných sadov, ktorý vydáva Ústredný kontrolný a skúšobný ústav poľnohospodársky v Bratislave (ďalej len „kontrolný ústav“). Podľa § 36 ods. 2 písm. e) nariadenia vlády č. 75/2015 Z. z. je výpis z registra ovocných sadov o registrácii žiadateľa v registri ovocných sadov vydaný kontrolným ústavom aj prílohou žiadosti o platbu na ekologické poľnohospodárstvo podávanej platobnej agentúre. Súčasne sa navrhovaným vypustením povinnosti žiadateľa o poskytnutie podpory na dobré životné podmienky zvierat predkladať podľa § 40 ods. 2 písm. b) nariadenia vlády č. 75/2015 Z. z. k žiadosti aj výpis z centrálneho registra zvierat znižuje administratívna záťaž pre žiadateľov o poskytnutie podpory na dobré životné podmienky zvierat. V návrhu nariadenia vlády sa zároveň navrhujú úpravy formálneho charakteru z dôvodu spresnenia textu s ohľadom na jednoznačnosť jeho výkladu a aplikácie.

Návrh nariadenia vlády nebude predmetom vnútrokomunitárneho pripomienkového konania.

Z dôvodu potreby administrovať žiadosti o poskytnutie podpôr na rok 2020 predkladané platobnej agentúre sa účinnosť nariadenia vlády navrhuje od 1. februára 2020. Návrh nariadenia vlády bol predmetom pripomienkového konania a na rokovanie Legislatívnej rady vlády Slovenskej republiky sa predkladá bez rozporov.

Návrh nariadenia vlády bude mať pozitívny vplyv na podnikateľské prostredie tak, ako je uvedené v doložke vybraných vplyvov a analýze vplyvov na podnikateľské prostredie. Návrh nariadenia vlády nebude mať vplyv na rozpočet verejnej správy, životné prostredie, nebude mať sociálne vplyvy, vplyv na informatizáciu spoločnosti, vplyvy na služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.